Τζάκοβο

Το Τζάκοβο, ορθότερα Τζιάκοβο (κροατ. Đakovo), είναι πόλη της Κροατίας, στην ιστορική περιοχή της Σλαβονίας. Σήμερα υπάγεται διοικητικώς στην Επαρχία Όσιγιεκ-Μπαράνια. Στην απογραφή του 2021 είχε πληθυσμό 16.875 κατοίκους, ενώ ο πληθυσμός του ομώνυμου δήμου ήταν 23.577 κάτοικοι. Η πόλη έχει έκταση 39,0 τετραγωνικά χιλιόμετρα, έναντι 169,2 τετραγωνικών χιλιομέτρων του δήμου, και είναι κτισμένη σε υψόμετρο 111 μέτρα πάνω από την επιφάνεια της θάλασσας

 Ονομασία και ιστορία 
Η ονομασία της πόλεως προέρχεται από την ελληνική λέξη διάκος, και αυτό είναι εμφανέστερο από την ουγγρική και τη γερμανική ονομασία της (Diakovár και Diakowar, αντιστοίχως), που στη σλαβική μορφή đak πήρε την έννοια του μαθητευόμενου ή μαθητή. Κατά τη ρωμαϊκή εποχή στην ίδια θέση υπήρχε ο οικισμός Κερτισία (Certissia), που εξαφανίσθηκε κατά την εποχή των βαρβαρικών εισβολών.

Η πρώτη καταγραφή του Τζιάκοβο στην ιστορία ως κατοικούμενου οικισμού χρονολογείται από το 1239, όταν ο Μπέλα Δ΄ της Ουγγαρίας το παρεχώρησε στη Ρωμαιοκαθολική Επισκοπή της Βοσνίας (Dioecesis Bosniensis) και το 1246 ο επίσκοπος μετέφερε την έδρα του στην πόλη. Ο αρχικός καθεδρικός ναός του Αγίου Πέτρου ανεγέρθηκε το 1355. Το 1374 ο οικισμός καταγράφεται με την ονομασία Dyacou στο λατινικό αλφάβητο. Κροάτες εξεγερμένοι αιχμαλώτισαν κοντά στην πόλη τη βασίλισσα Μαρία της Ουγγαρίας και τη μητέρα της, την Ελισάβετ της Βοσνίας, στις 25 Ιουλίου 1386.

Η Οθωμανική κυριαρχία στο Τζιάκοβο άρχισε το 1536 και διάρκεσε για σχεδόν 150 χρόνια. Τότε η πόλη ήταν πρωτεύουσα ενός καζά στο Σαντζάκι της Ποζέγκα και ήταν γνωστή ως Γιάκοβα.. Στην απογραφή του 1910 ο συνολικός πληθυσμός του οικισμού ήταν 6.304 κάτοικοι, εκ των οποίων οι 4.894 Κροάτες, οι 890 Γερμανοί, οι 249 Ούγγροι και οι 164 Σέρβοι. Στα τέλη του 19ου και στις αρχές του 20ού αιώνα το Τζιάκοβο ήταν πρωτεύουσα διαμερίσματος της Κομητείας (επαρχίας) Βιροβίτιτσα του Βασιλείου Κροατίας-Σλαβονίας.

Παραπομπές

 Εξωτερικοί σύνδεσμοι 
 Επίσημος ιστότοπος

Τζακοβο